7 รอดตัว 15 ลุ้นต่อ.!?
จาก “อภินิหารม.44” ทำให้ “ทีวีดิจิทัล” เปลี่ยนแปลงสถานะอย่างฉับพลัน.! มี 7 ช่อง ไม่ไปต่อยื่นขอคืนใบอนุญาตและรับเงินชดเชย (เงินทอน) ติดไม้ติดมือกันไป “สมน้ำสมเนื้อ” ตามสมควร เรียกกันง่าย ๆ ไม่ตายฟรีว่างั้นเหอะ.!? ส่วนอีก 15 ช่องขอไปต่อ (ไม่ขอคืนใบอนุญาต) แต่ต้องลุ้นต่อว่า “เงินเยียวยา” จาก 3 ค่ายมือถือ ที่จะกรุณารับจัดสรรคลื่น 700 MHz ที่กสทช.ใส่พานไว้ให้แล้วหรือไม่..!?
12 พ.ค. 2562

สำนักข่าวรัชดา
จาก “อภินิหารม.44” ทำให้ “ทีวีดิจิทัล” เปลี่ยนแปลงสถานะอย่างฉับพลัน.! มี 7 ช่อง ไม่ไปต่อยื่นขอคืนใบอนุญาตและรับเงินชดเชย (เงินทอน) ติดไม้ติดมือกันไป “สมน้ำสมเนื้อ” ตามสมควร เรียกกันง่าย ๆ ไม่ตายฟรีว่างั้นเหอะ.!? ส่วนอีก 15 ช่องขอไปต่อ (ไม่ขอคืนใบอนุญาต) แต่ต้องลุ้นต่อว่า “เงินเยียวยา” จาก 3 ค่ายมือถือ ที่จะกรุณารับจัดสรรคลื่น 700 MHz ที่กสทช.ใส่พานไว้ให้แล้วหรือไม่..!?
ทีวีดิจิทัล 7 ช่องที่คืนใบอนุญาต จะได้รับเงินชดเชยจาก “กองทุนวิจัยและพัฒนากิจการกระจายเสียง กิจการโทร ทัศน์ และกิจการโทรคมนาคม เพื่อประโยชน์สาธารณะ” หรือเรียกกันสั้น ๆ ว่า “กองทุน USO” ตามสูตรคำนวณจาก 2 ส่วน คือ นำค่าธรรมเนียมใบอนุญาตที่ได้ชำระแล้วนับถึงงวดที่ 4 (ครบกำหนดจ่ายปีนี้) คูณด้วยอายุใบอนุญาตส่วนที่ไม่ได้ใช้งานคลื่นความถี่ และหารด้วยอายุใบอนุญาตทั้งหมด 15 ปี (ช่องที่ไม่ได้จ่ายงวดที่ 4 ให้นับรวมไปเลย โดยหักกลบลบหนี้ในตอนที่ชำระเงินคืนให้)
จากนั้นให้คำนวณผลประโยชน์ที่ได้รับระหว่างการประกอบกิจการมาหักลบออก ได้แก่ เงินสนับสนุนค่าเช่าโครงข่าย (MUX) และค่าใช้จ่ายในการส่งสัญญาณผ่านดาวเทียมตามเกณฑ์ Must Carry ตั้งแต่วันที่ได้รับการสนับสนุนจนถึงวันยุติการให้บริการและผลประกอบการของผู้รับใบอนุญาต ตั้งแต่เปิดให้บริการจนถึง 11 เม.ย. 2562 (เฉพาะที่มีกำไรสุทธิ)
ประเมินกันว่าช่อง 3 SD ได้เงินชดเชย 946 ล้านบาท, ช่อง 3 Family ได้เงินชดเชย 246 ล้านบาท, ช่อง Spring 26 ได้เงินชดเชย 917 ล้านบาท, ช่อง Springnews 19 ได้เงินชดเชย 525 ล้านบาท, ช่อง Voice TV 21 ได้เงินชดเชย 530 ล้านบาท, ช่องไบรท์ทีวี 20 ได้เงินชดเชย 517 ล้านบาท, ช่อง MCOT Family 14 ได้เงินชดเชย 243 ล้านบาท
เอาเป็นว่า..ในแง่ผู้ประกอบการ แลนดิ้งได้สวย แต่สำหรับลูกจ้างวัดดวงกันอีกที..!!
ส่วนทีวีดิจิทัลที่เหลือ 15 ช่อง ต้องมาลุ้นต่ออีกเฮือกกันว่า 19 มิ.ย. 2562 ค่ายมือถือทั้ง 3 รายคือ ADVANC-TRUE-DTAC จะขอรับจัดสรรคลื่น 700 MHz หรือไม่.!? เพราะนั่นหมายถึง “เงินเยียวยา” ที่จะมาปลดล็อกค่าไลเซนส์ (ส่วนที่เหลือ 2 งวดสุดท้าย) มูลค่าประมาณ 13,000 ล้านบาท และค่าเช่าโครงข่าย (MUX) ทั้งหมด ประมาณ 18,000 ล้านบาท
…หรือตัวเลขรวมกลม ๆ ตกประมาณ 31,000 ล้านบาท
ปัญหาอยู่ที่ว่าท่าทีจาก 3 ค่ายมือถือยังแทงกั๊ก.!ขอดูเงื่อนไขการรับจัดสรรคลื่น 700 MHz ก่อนว่าคุ้มค่าหรือไม่ หากยืดระยะชำระค่าไลเซนส์คลื่น 900 MHz จาก 4 งวดเป็น 10 งวด แต่ต้องรับจัดสรรคลื่น 700 MHz (ขนาด 15 MHz) ราคา 25,000-27,000 ล้านบาท ตามที่ กสทช.ระบุไว้ก่อนหน้านี้..!!
กรณีเลวร้ายที่สุด 3 ค่ายมือถือไม่มีใครขอรับจัดสรรคลื่น 700 MHz เลย นั่นเท่ากับ “การเยียวยา” ย่อมยังไม่บังเกิด..! ทีวีดิจิทัลทั้ง 15 ช่อง คงต้องจ่ายค่าไลเซนส์ 2 งวดสุดท้ายและค่าเช่าโครงข่าย (MUX) ต่อไป..!!
ความหวังที่ยังต้องลุ้นคือทั้ง 3 ค่ายมือถือ ต้องรับจัดสรรคลื่น 700 MHz อย่างน้อยสุดซัก 1 ราย (มูลค่าประมาณ 27,000 ล้านบาท) เพื่อเป็นหลักประกันว่า “เงินเยียวยา” มีแล้วบางส่วน…จากนั้นค่อยมาดูอีกทีว่าส่วนที่เหลือใครจะมาประมูลอีกหรือไม่..!??
แต่ถ้าจะเอาให้ชัวร์! ขอแค่ว่ามี 2 ค่ายยื่นรับจัดสรรคลื่น 700 MHz (มูลค่าประมาณ 54,000 ล้านบาท) เท่านี้ก็เพียงพอว่าจะได้รับการ “เยียวยา” กันอย่างสมบูรณ์แบบ..!!
7 ช่องรอด!! จาก “เงินชดเชย” แน่ ๆ..แต่อีก 15 ช่อง จะเอาตัวรอด!? จาก “เงินเยียวยา” ได้หรือไม่..?
ประเดี๋ยวคงได้รู้กัน..!!!
…อิ อิ อิ…